Bjarte Eikeset

Bjarte Erling Eikeset (født 22. februar 1937 i Førde, død 22. april 2017 i Bergen) var en norsk jurist og politiker (H).

Han hadde juridisk embedseksamen fra Universitetet i Oslo fra 1964 og møterett for Høyesterett fra 1976. Høsten 1962 var han redaktør i tidsskriftet Minerva. Etter studiene var han vitenskapelig assistent ved Nordisk institutt for sjørett og universitetslektor ved Institutt for privatrett. Eikeset var privatpraktiserende advokat i Førde 1969–1980, sorenskriver i Sunnfjord tingrett 1980–2005 samt sorenskriver i Fjordane tingrett 2005–2007.

Eikeset var medlem av Førde kommunestyre 1972–1975, medlem av Sogn og Fjordane fylkesting 1976–1983 og medlem av fylkesutvalget 1980–1983. Han var formann i Sogn og Fjordane Høgre 1973–1976, statssekretær i Miljøverndepartementet i Kåre Willochs regjering 1981–1983 og første vararepresentant til Stortinget fra Sogn og Fjordane 1981–1989 hvor han møtte i 66 dager. Eikeset var også styreleder i Sogn og Fjordane Energi AS.

Eikeset var involvert i en bilulykke den 18. april 2017 i Flora kommune i Sogn og Fjordane. Bilen hans krasjet inn i en bobil, og han døde den 22. april på Haukeland Sykehus i Bergen av skadene han pådro seg.

Referanser

Eksterne lenker 
 

Statssekretærer fra Høyre
Statssekretærer i Regjeringen Willoch
Vararepresentanter til Stortinget
Høyre-politikere i Sogn og Fjordane
Norske dommere
Alumni fra Universitetet i Oslo
Personer fra Førde kommune
Omkomne i trafikkulykker